Erbare &c., vor vns irschenen is Laurens Fridach, vnnse medeborger, jrkennende geuen juwe erbare gestrengeheyde em noch schulde tusschen juwen gestrengeheiden vnde em gelegen sollen schuldich wesen vnde der betalinge haluen juwe herlicheyde ene an juwer gestrengeheit voget to Wyborch sollen gewyset hebben, de em derwegen betalinge don solde &c., welker voget en dan sall affgewyset hebben, he der wegen van juwen gestrengeheyden geen beueel edder scriffte dirlanget hedde, he sodane syne schulde uthrichten solde, so wy des breder vnderrichtet syn &c. Erbare vnde eedele, gestrenge, gunstige here, syn der haluen vnnse fruntlike, andechtige, flitige bede, juwe herlicheide de dinge also dirfogen mochte, de ergnanten Laurens sodane schulde by juwen gestrengeheyden hebbende dirlangen mochten, dusses vnses fruntliken bede geneten moge, vordenen andechtigen etc.